1. Kokiais argumentais reikėtų pagrįsti siekiamo sukurti produkto naujumą pasaulio mastu ir rinkos mastu?

*Argumentus prašytume pateikti pagal priemonės „Intelektas. Bendri mokslo-verslo projektai“* [*Verslo plano*](http://lvpa.lt/upload/files/Intelektas/MTEP%20verslo%20planas%202015-12-23.docx) *3 ir 4 punktus.*

1. Pakomentuokite prašau priemonės *„Intelektas. Bendri mokslo-verslo projektai“* 59 ir 71-72 punktus.

*Priemonės „Intelektas. Bendri mokslo ir verslo projektai“ aprašo 59 ir 71-72 punktuose yra numatyti galimi pareiškėjų ir partnerių indėlio į projektą dydžiai procentais. Siekiant tiksliau atsakyti į klausimą, būtų reikalinga gauti konkretesnę informaciją apie projekto pareiškėją ir partnerį. Daugiau informacijos apie pareiškėjų ir partnerių finansavimo galimybes galite rasti priemonės „Intelektas. Bendri mokslo-verslo projektai“ pranešimo 18-25 skaidrėse -* [*http://lvpa.lt/upload/files/Seminaras/Priemones%20pristatymas.pdf*](http://lvpa.lt/upload/files/Seminaras/Priemones%20pristatymas.pdf)*.*

1. Kaip bus nustatoma (kokia informaciją, dokumentus reikės pateikti), kad viešoji įstaiga vykdo MTEP veiklas? Ar prekybos įmonė gali būti pareiškėjas? Ar projektą gali teikti nauja įmonė?

*3.1 Viešosios įstaigos MTEP veikla bei patirtis galėtų būti įrodoma iš Valstybinei mokesčių inspekcijai ir (ar) Lietuvos Respublikos Statistikos departamentui teikiamų duomenų dėl tokių veiklų įgyvendinimo. Taip pat viešoji įstaiga galėtų pateikti duomenis/dokumentus dėl dalyvavimo MTEP priemonėse (pvz. ES investicijų), bendruose MTEP projektuose su kitomis įstaigomis, įmonėmis. Kaip dar vienas iš galimų šaltinių – buhalterinė pažyma, kurioje būtų detalizuojamos įstaigos patirtos MTEP veiklos išlaidos. 3.2 Taip, prekybos įmonė gali teikti paraišką, jeigu atitinka kitus priemonės aprašo reikalavimus. 3.3 Taip, nauja įmonė gali dalyvauti paraiškų konkurse, jeigu atitinka ir kitus aprašo reikalavimus.*

1. Ar gali būti viename projekte ir moksliniai tyrimai ir eksperimentinė plėtra? Jei taip, tai kaip bus paskirstomas finansavimo intensyvumas?

*Taip, gali, išsamesniam atsakymui būtų reikalinga konkretesnė informacija dėl pareiškėjo ir partnerių. Daugiau informacijos apie finansavimo galimybes galite rasti priemonės pranešimo 18-25 skaidrėse -* [*http://lvpa.lt/upload/files/Seminaras/Priemones%20pristatymas.pdf*](http://lvpa.lt/upload/files/Seminaras/Priemones%20pristatymas.pdf)*.*

1. Jeigu įmonė veikia mažiau nei 3 metus, tuomet netaikoma nuostata dėl sunkumų patiriančios įmonės?

*Taip. Atkreiptinas dėmesys, kad tuo atveju, jei paraiškos vertinimo pabaigos datai arba tuo atveju, jei projektas būtų pripažintas tinkamu finansuoti, sprendimo dėl finansavimo skyrimo priėmimo datai įmonė jau būtų veikianti 3 metus, LVPA prašytų finansinės atskaitomybės dokumentų ir vertintų, ar įmonė nepriskiriama sunkumų patiriančios įmonės kategorijai (t. y., ar nuosavas kapitalas nėra mažesnis nei pusė įstatinio kapitalo).*

1. Jeigu asmuo dirba ir įmonėje, kuri teikia paraišką, ir mokslo ir studijų institucijoje, kuri yra tos įmonės partneris, ar tas asmuo gali būti kaip vykdytojas projekte, ar yra apribojimų?

*Taip, toks asmuo galėtų būti projekto vykdytoju, tačiau negalėtų pretenduoti į dvigubą finansavimą kaip pareiškėjo darbuotojas ir kaip mokslo, studijų institucijų darbuotojas.*

1. Kas yra laikoma „žinių sklaidos institucija“? Ar tai tas pats kaip mokslo ir studijų institucija?

*Žinių sklaidos institucija atitinka mokslo, studijų institucijos turinį, kaip ji apibrėžta* [*Lietuvos Respublikos mokslo ir studijų įstatyme*](http://www3.lrs.lt/pls/inter3/dokpaieska.showdoc_l?p_id=474734)*.*

1. Kokiais būdais mokslo įstaiga gali prisidėti prie tinkamų finansuoti išlaidų?

*Pagal priemonės „Intelektas. Bendri mokslo-verslo projektai“ aprašą, jeigu projekte siekiama finansavimo dalies padidinimo dėl veiksmingo bendradarbiavimo (15 procentų), mokslo ir studijų institucijos tinkamos finansuoti išlaidos vykdant aprašo 10.1 punkte nurodytas veiklas, turi sudaryti ne mažiau kaip 10 proc. nuo visų aprašo 10.1 veiklai priskirtinų projekto tinkamų finansuoti išlaidų.*

1. Kam įtrauktas mokslo įstaigų įnašas savanorišku darbu? Kodėl laikote, kad mokslininko darbas vertinamas tik minimaliu atlygiu?

*Priemonės „Intelektas. Bendri mokslo-verslo projektai“ aprašo 61 punkte nurodoma: „Jeigu projektas įgyvendinamas su partneriu – mokslo ir studijų institucija, jos įnašu į projektą gali būti ir nepiniginis įnašas – savanoriškas darbas, kuris apskaičiuojamas Projektų taisyklių 420.2 papunktyje nustatyta tvarka taikant Lietuvos Respublikos teisės aktais nustatytą minimalųjį darbo užmokestį. Savanoriškas darbas nėra apmokamas projekto finansavimo lėšomis, tačiau įkainojamas ir nurodomas paraiškoje siekiant įvertinti mokslo ir studijų institucijos prisidėjimą prie projekto įgyvendinimo.“*

1. Mokslo ir studijų institucijos teikti paraiškų negali, tačiau viešosios įstaigos gali. Kauno technologijos universitetas (toliau – KTU) yra viešoji įstaiga, ir taip pat vykdo MTEP veiklas. Ar KTU gali teikti paraišką?

*Kauno technologijos universitetas (toliau – KTU) projekte galėtų dalyvauti tik kaip partneris. Kaip viešoji įstaiga KTU negalėtų dalyvauti, nes savo veikloje turi vadovautis Lietuvos Respublikos mokslo ir studijų įstatymu.*

1. Ar projekto vykdymo eigoje gali būti pradžioje vykdoma MTEP, paskui infrastruktūrų MTEP veiklai kūrimas, o po to vėl MTEP naudojant sukurtą infrastruktūrą?

*Taip, tačiau projekto veiklų eiliškumas turi būti logiškai pagrįstas. Taip pat turi būti tenkinami priemonės „Intelektas. Bendri mokslo-verslo projektai“ aprašo 30 punkte nustatyti reikalavimai projekto veiklų įgyvendinimo trukmei.*

1. Tarkim projekto vertė yra 1 000 000 Eur, o projekto partneris yra mokslo ir studijų įstaiga. Ar tokiu atveju partneris savo lėšomis turi prisidėti 100 000 Eur?

*Tuo atveju, jei mokslo ir studijų institucija projekte dalyvauja prisidėdama ne mažiau kaip 10 proc., jos tinkamos finansuoti išlaidos pagal pateiktą pavyzdį turėtų būti ne mažiau kaip 100 000 Eur (kai visos tinkamos išlaidos būtų 1 000 000 Eur).*

1. Ar būtų remiami projektai, jei jų eigoje iš tos pačios medžiagos būtų bandoma sukurti skirtingus produktus (pvz. iš plastiko atliekų kurą ir statybines medžiagas) ir tam tikslui būtų kuriamos kelios infrastruktūros?

*Reikėtų papildomos informacijos, ar būtų kuriami skirtingi produktai, ar jie būtų kuriami ta pačia, ar skirtingomis technologijomis. Pažymėtina, kad projekte numatytos veiklos turėtų būti logiškai susietos ir pagrįstos.*

1. Ar sumanios specializacijos prioritete „Energetikoje ir tvarioje aplinkoje“ vykdant su atliekų tvarkymu susijusį projektą, būtų galima remti tik su energijos gamyba susijusį atliekų tvarkymo procesą?

*Reikia įvertinti, ar veikla atitiks bent vienos iš* [*sumanios specializacijos krypčių*](http://www.sumani2020.lt/apie-sumania-speciaizacija/prioritetai) *turinį ir reikalavimus (projekto veiklos turi atitikti sumaniosios specializacijos krypčių bent vieno konkretaus prioriteto veiksmų plane nustatytą bent vieną prioriteto teminį specifiškumą). Pateiktų idėjų įvertinimą po kovo 28 d. atliks kiekvienos krypties LVPA ekspertas.*

1. Dėl etapų - ar paraiškos pateikimas irgi bus vykdomas etapais, kokios numatytos datos?

*Taip, paraiškos bus vertinamos dviem etapais. Pirmajam etapui iki kovo 28 d. reikia pateikti užpildytus* [*priemonės paraiškos formos 1-5 punktus*](http://lvpa.lt/upload/files/Intelektas/Dalinai%20uzpildyta%20paraiskos%20forma_Intelektas%20LT.pdf) *ir* [*verslo plano 1, 3, 4 punktus.*](http://lvpa.lt/upload/files/Intelektas/MTEP%20verslo%20planas%202015-12-23.docx) *Antrojo etapo terminą nustatys Lietuvos Respublikos ūkio ministerija, po pirmojo etapo vertinimo.*

1. Ar paraiška bus tinkama, jeigu numatomos MTEP veiklos neatitiks sumaniosios specializacijos kurios nors krypties konkretaus prioriteto. Pavyzdžiui, kai numatoma kurti naujus vaistus, tačiau jų paskirtis (liga, su kuria numatoma kovoti) neatitinka nei vieno prioriteto sveikatos technologijų ir biotechnologijų kryptyje.

*Ne, nes projekto turinys turi atitikti bent vieną ir sumanios specializacijos krypčių. (projekto veiklos turi atitikti sumaniosios specializacijos krypčių bent vieno konkretaus prioriteto veiksmų plane nustatytą bent vieną prioriteto teminį specifiškumą).*

1. Ar MTEP veikla, skirta esančių gamybinių procesų tobulinimui, arba esamų produktų tobulinimui laikomi MTEP veikla šios priemonės apimtyje ir, ar patobulintas produktas bus laikomas „nauju produktu“ balų skaičiavimo prasme?

*Projektas atitiktų reikalavimus, jeigu būtų vykdoma MTEP veikla ir ji atitiktų bent vieną iš* [*sumanios specializacijos krypčių*](http://www.sumani2020.lt/apie-sumania-speciaizacija/prioritetai) *(projekto veiklos turi atitikti sumaniosios specializacijos krypčių bent vieno konkretaus prioriteto veiksmų plane nustatytą bent vieną prioriteto teminį specifiškumą). Kaip ir buvo minėta, idėjų atitikimą šiems kriterijams vertins LVPA paskirti ekspertai.*

1. Jeigu projektas vykdomas su partneriu, ar sukurtas prototipas gali likti partnerio nuosavybė?

*Tai turi būti apspręsta jungtinės veiklos partnerystės sutartyje.*

1. Ar pasirašius paramos sutartį gali keistis projekto partneris: a) jeigu senas partneris yra gavęs dalį paramos lėšų; b) jeigu senas partneris dar nėra gavęs paramos lėšų?

*Kiekvieno projekto atveju būtų svarstomos tokios galimybės.*

1. Ar galima bus pirkti laboratorines paslaugas ne iš Europos Sąjungos šalių narių? Jeigu projekto metu bus kuriama prototipinė gamykla, kuri gamins kelis produktus, ji bus pati kaip produktas, ar tos gamyklos gaminamus produktus galima bus priskirti irgi prie produktų?

*20.1 Taip, priemonės „Intelektas. Bendri mokslo-verslo projektai“ aprašas neriboja galimybės įsigyti laboratorines paslaugas ne iš Europos Sąjungos valstybių-narių. 20.2 Projekto rezultatas turėtų būti produkto (-ų), paslaugos (-ų), technologijos (-jų) prototipas (-ai), kuriam sukurti projekto metu įsigyjama reikiama MTEPI infrastruktūra ir atliekamos reikalingos MTEP veiklos.*

1. Pagal Bendrąjį bendrosios išimties regalmentą, kai planuojama pradinė investicija, tinkamos finansuoti išlaidos turi viršyti turto, susijusio su modernizuojama veikla, nusidėvėjimą per trejus ankstesnius finansinius metus. Jei pagalba suteikiama esamos įmonės veiklai įvairinti, tinkamos finansuoti išlaidos turi viršyti bent 200 procentų pakartotinai naudojamo turto balansinę vertę, registruotą finansiniais metais prieš darbų pradžią. Ar skaičiavimuose naudojamas tik įmonės MTEP turtas, ar visas turtas (MTEP ir gamybos įrengimai)?

*Skaičiuojamas turtas, kuris bus naudojamas MTEP veiklai vykdyti (t. y., jei bus naudojama dalis ir gamybinių įrengimų, jie taip pat turės būti priskaičiuoti).*

1. Kokie yra minimalūs finansiniai reikalavimai, t. y., ar gali paraiškas teikti startuoliai, kurių buhalterinis balansas, žinoma, neigiamas? Ar moksliniai partneriai privalo būti institucionalizuoti, t. y., ar partneriu gali būti mokslininkas (su atitinkamais laipsniais), kuris dirba, pavyzdžiui, kompanijų „Netflix“ ar „Telefonica“ tyrimų centre? Ar mokslinis partneris gali būti/tapti įmonės akcininku projekto metu?

*22.1 Taip, kadangi įmonei, veikiančiai iki 3 m., sunkumus patiriančių įmonių kriterijai netaikomi. Tačiau atkreiptinas dėmesys, kad tuo atveju, jei paraiškos vertinimo pabaigos datai arba tuo atveju, jei projektas būtų pripažintas tinkamu finansuoti, sprendimo dėl finansavimo skyrimo priėmimo datai įmonė jau būtų veikianti 3 metus, LVPA prašytų finansinės atskaitomybės dokumentų ir vertintų, ar įmonė nepriskiriama sunkumų patiriančios įmonės kategorijai (t. y., ar nuosavas kapitalas nėra mažesnis nei pusė įstatinio kapitalo). Be abejo, tokia įmonė turėtų atitikti kitus priemonės turinio ir finansinius reikalavimus. 22.2 Atskiras mokslininkas, kaip fizinis asmuo, nėra tinkamas projekto partneris. 22.3 Apribojimų priemonės „Intelektas. Bendri mokslo-verslo projektai“ apraše nėra.*

1. Ar mokslo institucija privalo būti projekto partnere?

*Ne, tačiau už veiksmingą bendradarbiavimą projektui gali būti padidinta projekto finansuojamoji dalis.*

1. Verslo plano formoje yra nurodytas 9. punktas PRIEDAI 1. Excel lentelė „Reikalingi ištekliai“ 2. Excel lentelė „Finansinis planas“ Tokių lentelių prie įdėtų dokumentų nerandame. Ar jie atsiras vėliau?

*Atkreipiame dėmesį, kad iki kovo 28 d. kol kas reikia pateikti tik* [*1, 3, 4 verslo plano*](http://lvpa.lt/upload/files/Intelektas/MTEP%20verslo%20planas%202015-12-23.docx) *dalis. Jūsų minimus dokumentus galite rasti čia -* [*http://lvpa.lt/lt/paraiskos/kvietimas-teikti-paraiskas-pagal-priemone-intelektas.-bendri-moksloverslo-projektai-131*](http://lvpa.lt/lt/paraiskos/kvietimas-teikti-paraiskas-pagal-priemone-intelektas.-bendri-moksloverslo-projektai-131)*.*

1. Ką turi daryti pareiškėjais tais atvejais, jeigu jis turi galimybę sukurti informatyvų produktą arba paslaugą, tačiau projektui pasibaigus dar 3-5 metus neplanuoja investuoti į tiriamąją veiklą arba tai gali daryti tik poreikiui atsiradus ir pan.

*Pažymėtina, kad įgyvendinto projekto MTEP veiklų galutinis rezultatas turėtų būti komercializuotas produktas, paslauga. Tuo atveju, jei įmonė neplanuoja projekto metu sukurto produkto komercializuoti, toks projektas nebūtų tinkamas finansuoti, nes nebūtų tenkinami tinkamumo finansuoti vertinimo kriterijai. Tuo atveju, jei įmonė planuoja komercializuoti projekto metu sukurtą produktą, tačiau nenumato investuoti į MTEP veiklas (siekiant kurti kitus produktas ar paslaugas), tai nebūtų kliūtis teikti paraišką.*

26. Verslo plano 3.2 dalies pastabose numatyta, kad pokytis tarp išlaidų negali būti didesnis nei 20 proc. Kaip turi būti skaičiuojamas šis pokytis?

*20 proc. skaičiuojama nuo atskiros kategorijos išlaidų. Tuo atveju, jei nebuvo suplanuota išlaidų tam tikrai kategorijai, išlaidų perkėlimas visgi būtų galimas. Pavyzdžiui, buvo suplanuota, kad visas projekto MTEP veiklas atliks pareiškėjo darbuotojai ir numatyta, jog jų darbo užmokestis sudarys 200 000 Eur. Rengiant paraišką antram etapui buvo priimtas sprendimas, jog dalis veiklų bus atlikta įsigyjant MTEP paslaugas (pirminiame projekto biudžete tinkamų finansuoti išlaidų paslaugų įsigijimui nebuvo numatyta). Tokiu atveju, tinkamų finansuoti išlaidų (200 000 Eur \*20 proc. = 40 000 Eur) perkėlimas iš darbo užmokesčio kategorijos į paslaugų kategoriją būtų galimas.*

27. Ar tuo atveju, jeigu projekte planuojama vykdyti tik priemonės aprašo 10.1 punkte nurodytą veiklą (MTEP) ir/arba 10.2 punkte nurodytą veiklą, kuri neapima statybos, rekonstravimo, remonto ir kitų darbų bei neplanuojama įsigyti stacionarios (konkrečiose patalpose montuojamos) įrangos, kartu su paraiška būtina pateikti dokumentus, patvirtinančius juridinį faktą, kad pareiškėjo (partnerio) teisės į nekilnojamąjį turtą, kuris bus tiesiogiai naudojamas įgyvendinant projektą, galioja ne trumpiau kaip 5 metus didelių įmonių atveju ir 3 metus labai mažų, mažų ir vidutinių įmonių atveju nuo projekto įgyvendinimo pabaigos?

*Jeigu projekte planuojama vykdyti priemonės aprašo 10.2 punkte nurodytą veiklą, tuomet kartu su paraiška privalu pateikti dokumentus, įrodančius teisę naudotis nekilnojamuoju turtu 3 ar 5 metus po projekto pabaigos.*

*Jeigu projekte planuojama įgyvendinti priemonės aprašo 10.1 veiklą, tuomet paraiškoje reikia pagrįsti galimybę naudotis konkrečiomis patalpomis projekto įgyvendinimo metu.*

28. Dėl diskonto normos

*Remiantis Komisijos kumunikato dėl orientacinių ir diskonto normų nustatymo metodo pakeitimo (2008/C 14/02) nuostatomis diskontuojant pinigų srautus turi būti naudojama diskonto norma lygi 1 metų EURIBOR dydžiui skelbiamam Europos pinigų rinkos instituto interneto svetainėje*

*(*[*http://ec.europa.eu/competition/state\_aid/legislation/reference\_rates.html*](http://ec.europa.eu/competition/state_aid/legislation/reference_rates.html) *), padidinta 100 bazinių punktų (1 proc. punktu).*

*Šiai dienai tai yra -0,03 proc. + 1 proc. = 0,97 proc.*